Grafieke: Belemmerde ekonomie sukkel al vir twee jaar | Maroela Media
Statistieke Suid-Afrika het Dinsdag die syfers vir die bruto binnelandse produk (BBP) vir die vierde kwartaal van 2019, sowel as vir die geheel van 2019, bekendgemaak.
Die skok was groot toe 'n inkrimping van 1,4% op 'n kwartaal-tot-kwartaal-grondslag in die vierde kwartaal (K4) van 2019 aangekondig is. Verder is 'n klein toename in die BBP vir die geheel van 2019 teen slegs 0,2% aangedui, wat swak is selfs in vergelyking met die 0,8% in 2018.
Wat veral uitstaan is die inkrimping in die syfers vir vaste belegging soos gemeet aan die bruto vastekapitaalvorming. Vaste belegging het met 0,9% in 2019 gekrimp, teenoor 'n inkrimping van 1,4% in 2018.
Hiervolgens sien Suid-Afrika dan twee opeenvolgende jare waar vaste belegging nie gegroei het nie, wat 'n prentjie skets van 'n belemmerde ekonomie. Sakeliga meen dit is nou nodig om die beleidsomgewing gunstiger vir belegging en sakebedrywighede te maak.